ŠPORTOVÉ TRIEDY NA ZÁKLADNEJ ŠKOLE S MATERSKOU ŠKOLOU, OKOLIČIANSKA 4O4/8C, LIPTOVSKÝ MIKULÁŠ

Športové triedy so zameraním na futbal fungujú v Základnej škole s materskou školou Okoličianska, Liptovský Mikuláš nepretržite už šestnásty rok. Prvá futbalová trieda vznikla v školskom roku 2001/2002 a nesie úspešnú a peknú tradíciu až dodnes.

Výber talentov do piateho ročníka pozostáva z troch kôl talentových skúšok konaných v mesiacoch február, marec a apríl. Po úspešnom zvládnutí prichádza pre nádeje psychologické vyšetrenie a lekárska prehliadka. Obrovským prínosom pre ZŠ sú pravidelné tréningy našich prípraviek – najmenších chlapcov na I. stupni ZŠ, kde hráči získavajú dôležité návyky, disciplínu a organizáciu pre ich ďalší tréningový proces.

Športová príprava je zakomponovaná v tematicko výchovno-vzdelávacích plánoch a je pevnou súčasťou doobedňajšieho vyučovacieho procesu. Naši piatačikovia majú 4 hodín do týždňa, ďalšie ročníky šiesty, siedmy, ôsmy a deviaty majú 3 až 4 vyučovacie hodiny.

Prvoradým cieľom je upevňovanie zdravia, zlepšovanie výkonnosti mladých hráčov a ich postupné zaťažovanie všeobecnými resp. špeciálnymi cvičeniami. Vo vyučovaní sú pripravené rôzne miniturnaje, súťaže v koordinácii či rýchlosti, súťaže v technike a samozrejme súčasťou sú aj obľúbené prípravné hry jeden na jedného, dvaja na dvoch, štyria na štyroch. Hráči sa dennodenne zdokonaľujú v práci s loptou, zlepšujú hernú spoluprácu v kombinácii, v rámci družstva a zrýchľujú svoje zautomatizované činnosti. Tréneri pre svoje potreby využívajú interaktívnu tabuľu na taktický a mentálny tréning, chlapci majú možnosť konfrontovať svoju výkonnosť na CD a DVD nosičoch, za pomoci videozáznamov hľadať nové možnosti a riešenia.

K dispozícii majú naše mladé talenty veľkú aj malú telocvičňu, malú umelú trávu rozmerov 33x18m a tartanovú atletickú dráhu v areáli základnej školy.

Pre kvalitný vyučovací proces je poskytované množstvo futbalových lôpt rôznych veľkostí, rôzne typy a veľkosti futbalových bránok, rozlišovacích viest, kužeľov, koordinačných dosiek, koordinačných rebríkov a mnoho ďalších pomôcok na zlepšovanie hernej výkonnosti hráčov.

Vo futbalových triedach nie sú len žiaci registrovaní v MFK TATRAN Liptovský Mikuláš, ale prichádzajú aj chlapci z iných svojich materských klubov, za ktoré súťažne hrávajú. V priebehu školského roka sú doplňované ďalšími prichádzajúcimi chlapcami nielen z blízkeho okolia Podbrezín či mesta, ale aj zo širokého okolia. Talenty prichádzajú zo Závažnej Poruby, Iľanova, Liptovskej Kokavy, Dovalova, Lipt. Sielnice, Kvačian, Bobrovca, Jakubovian, Lipt. Ondreja, Lipt. Hrádku, Kráľovej Lehoty dokonca až z Východnej, Važca či Ľubele. Chlapci k nám prichádzajú doslova z celého horného Liptova, preto vedenie ZŠ a zodpovední a kvalifikovaní tréneri chcú aj naďalej pokračovať v tradícii športových tried a svojim pestrým, príťažlivým tréningovým procesom chcú prilákať ešte viac pohybovo nadaných detí, čo z celého srdca milujú a budú milovať hru nazývanú futbal.

Celý výchovno-vzdelávací proces v rámci školy je vykonávaný pod drobnohľadom skúsených a kvalifikovaných trénerov Mgr. Miroslava Blaščíka a PaedDr. Petra Barteka. Tréneri pripravujú plánovite a systematicky svojich chlapcov, kde svoju prácu môžu kontrolovať a vyhodnocovať pri každoročných testovaniach za pomoci fotobuniek a počítačového softvéru.

V rámci športových akcií mesta a okresu Liptovský Mikuláš sa umiestňuje ZŠ s MŠ, Okoličianska 404/8C, medzi najlepšími, kde sa nehodnotí len futbal, ale aj súťaže v basketbale, volejbale, florbale, hádzanej, plávaní, atletike, gymnastike chlapcov i dievčat či v stolnom tenise.

Každoročne chlapci športových futbalových tried absolvujú lekárske prehliadky u MUDr. Sýkoru v ÚVN Ružomberok. Základná škola je v spolupráci s CVČ L. Mikuláš a SAŠS organizátorom obvodných, okresných, regionálnych či dokonca už krajských kôl v malom i veľkom futbale chlapcov i dievčat.

Mladí športovci našej ZŠ sú pravidelnými víťazmi týchto súťaži v malom i veľkom futbale v rámci súťaží starších, mladších žiakov a aj v súťažiach chlapcov na I. stupni ZŠ. Sme víťazmi Mestskej ligy, víťazmi Mestskej športovej olympiády za účasti partnerského mesta Opava, zúčastňujeme sa futbalových súťaži mimo regiónu či za hranicami nášho štátu.

ZŠ s MŠ v Okoličnom nezabúda ani na rodičov svojich žiakov - futbalistov a každoročne sa stretávajú na Vianočnom halovom turnaji, kde hlavne muži - chlapi môžu ukázať svojim deťom „veľké nezabudnuteľné“ futbalové umenie a dokázať tak, že „jablko nepadlo ďaleko od stromu“.

V poobedňajších hodinách žiaci jednotlivých tried odchádzajú na tréningy do areálu na MFK TATRAN, kde absolvujú ďalšiu fázu tréningu, prípravný či majstrovský zápas, alebo sa hráči rozpŕchnu do svojich materských klubov. tréningový proces mladších kategórie prebieha v telocvični základnej školy.

Z liahne športových tried v Okoličnom prichádzajú do povedomia talenty, ktoré skôr či neskôr budú ozdobou „mikulášskeho futbalu“. Treba spomenúť mená, ktoré sa už dnes bijú o základnú zostavu v kategórii mužov, ako napríklad Laco, Staš, Šimún, Korýtko, Lehotský, Frian a ako už aj bývalí hráči /Macík, Pastva/ a na svoju príležitosť čakajú ďalší.

Pokiaľ sa chlapci nedokážu uplatniť v tíme dorastu a v tíme mužov, je tu možnosť vrátiť sa späť do svojich materských klubov, alebo posilniť okolité prímestské či dedinské kluby novými perspektívnymi mládežníkmi.

Naše mladé nádeje čaká ešte dlhá cesta, kým sa stanú ozajstnými futbalovými profesionálmi. Základná škola v Okoličnom sa bude aj naďalej snažiť vychovávať správnych ľudí, dobrých futbalistov so zdravým sebavedomím, pretože „ovocie“ je už tu.

Dvere má u nás otvorený každý futbalista! Príď k nám, loptu dostaneš a ukáž nám, čo vieš. Nezabudni si kopačky, trenírky, tričko, a hlavne potrebuješ chuť a radosť do tejto nádhernej hry… aby si sa aj za našej aktívnej spolupráce stal novým Škrteľom či Hamšíkom.

**Od školského roku 2018/2019 sme do športových tried oficiálne začlenili aj gymnastiku.**

Pri tréningovej činnosti spolupracujeme s Klubom športovej gymnastiky Liptovský Mikuláš, ktorý je zastúpený MUDr. A. Židekovou a každodenne trénuje v telocvični základnej školy. V škole športovú prípravu gymnastiek vedie PaedDr. Eva Holková, krúžok gymnastiky Mgr. Veronika Štefanovičová. S gymnastikou začíname už v materskej škole, ktorá je súčasťou školy.

Zaradením väčšieho počtu dievčat do športových tried sme podporili prirodzené prostredie, ktoré je najlepšie z pohľadu realizácie výchovno-vzdelávacieho procesu.

Je všeobecne známe, že pohyb pôsobí na vývoj a vývoj pôsobí na pohyb. Pravidelná a správne vykonávaná pohybová aktivita spojená s racionálnou výživou a zmenou životného režimu pozitívne ovplyvňuje zdravie detí. Má vysoko preventívny charakter na mnohé rizikové faktory a choroby.

Jedným z primárnych cieľov telesnej výchovy na základnej škole je utváranie trvalého vzťahu žiakov k telovýchovnej a športovej činnosti, ako dôležitej súčasti racionálneho spôsobu života a starostlivosti o vlastné zdravie. K tomuto má prispieť aj organizácia športových tried, kde sa okrem telesnej výchovy (2 hodiny/týždeň) vyučuje aj športová príprava (3-4) hodiny týždenne. Vhodné je podporiť športovanie u detí aj doplnkovou krúžkovou činnosťou.